Document ID: /roh_data/filtered/fineweb-2-filterrobots_roh.jsonl.gz/40142

Bleras canortas, sco quellas a Cuira ed en l’Engiadina mettan gronda paisa da laschar plaz per uffants da famiglias ch’èn propi visads sin quella purschida.
Las canortas èn avertas, ma sulet per uffants nua ch’ils geniturs n'han nagin'autra pussaivladad da laschar tgirar els.
Gabriela Greiser, manadra da la canorta a Scuol, di che lur purschida saja per cas urgents e che blers geniturs hajan chattà ina schliaziun privata.
En quella situaziun speciala prendian els era si uffants ch’èn atgnamain memia vegls per ir en ina canorta. In exempel è ina buoba da set onns. Ella visita uss la canorta a Scuol ensemen cun ses fragliuns, per ch’ils geniturs sappian ir a lavurar.
Novas sfidas e mesiras
Sco la presidenta da l’Uniun da tgira d’uffants Laibella, Kim Osinga, declera hajan ils collavuraturs uss era da prender novas mesiras. Per exempel sajan ils tgiraders e las tgiradras sensibilisads da betg prender si uffants che han tuss u ch'èn malsauns. Normalmain na saja quai nagin problem.
In’autra sfida è la igiena ed il tegnair distanza. Laurence Badilatti accentuescha ch’i saja grev da declerar ad in uffant da trais onns ch’i fiss meglier da betg tegnair il maun da la tgiradra u da dar adatg durant far termagls.
Las finanzas = IL problem
Per bleras canortas dettian las finanzas da pensar.
Nus vegnin simplamain als cunfins cun ils meds finanzials che nus avain – e la è in grond segn da dumonda.
Il chantun e la Confederaziun pretendian che las canortas stoppian esser avertas. Il persunal è la, mo ils uffants betg.